Spisskum

Spisskum, spisskummen eller spisskarve (Cuminum cyminum) er et krydder som brukes mye i asiatisk, arabisk og meksikansk matlaging. Den inngår ofte i krydderblandninger som karri, tacokrydder og garam masala.

Tørket spisskum kan brukes både malt, som er vanligst, og som hele frø. Smaken er sterk, pirrende og litt besk. Ved bruk av hele frø frigjøres smaken bedre hvis de freses opp lett i en panne først.

Forveksling av spisskum og karve 
Spisskum forveksles ofte med karve, men det er snakk om to forskjellige arter, og krydderet smaker og lukter forskjellig.

 Karve (Carum carvi) er det samme som kummin. 
 Karve heter caraway på engelsk, Kümmel på tysk, kummin på svensk, kommen på dansk og siya jeera på indisk.
 Spisskum (Cuminum cyminum) er spisskarve.
 Spisskum kalles cumin på engelsk, og dette kan bidra til forvirringen. Et annet, og mindre forvirrende engelsk navn på spisskum er roman caraway.
 Spisskum kalles Kreuzkümmel på tysk, spiskummin på svensk, spidskommen på dansk og jeera på indisk.

Krydderfrøene fra spisskum og karve ligner utseendemessig, og kan forveksles. Oversettere av kokebøker og matjournalister har bidratt til å forvirre. Spisskum er hyppig brukt over hele India i all slags retter, og introdusert i vesten sammen med interessen for eksotisk mat, i Norge er den best kjent som krydder i nøkkelost. Spisskum brukes også i flere krydderblandinger for taco.

Kjenner man duft og smak, er det vanskelig å ta feil mot karven, som vi bl.a. kjenner fra akevitt og surkål.

Kilder 
 Navn på grønnsaker og krydderplanter fra Statens fagtjeneste for landbruket

Eksterne lenker 
 

Skjermplantefamilien
Krydder
Røde blomster
Planter formelt beskrevet i 1753
Planter formelt beskrevet av Carl von Linné